হেলমেট ছাড়াই পোস্তা উড়ালপুলের বিপজ্জনক ভাঙা অংশের নীচে চলে গেলেন রাহুল গান্ধি। কীভাবে তিনি ওই জায়গায় পৌঁছালেন? কেন নিরাপত্তারক্ষীরা তাঁকে বাধা দিলেন না? তা নিয়ে ইতিমধ্যেই বিভিন্ন মহলে প্রশ্ন উঠতে শুরু করেছে।
 কলকাতা : হেলমেট ছাড়াই পোস্তা উড়ালপুলের বিপজ্জনক ভাঙা অংশের নীচে চলে গেলেন রাহুল গান্ধি। কীভাবে তিনি ওই জায়গায় পৌঁছালেন? কেন নিরাপত্তারক্ষীরা তাঁকে বাধা দিলেন না? তা নিয়ে ইতিমধ্যেই বিভিন্ন মহলে প্রশ্ন উঠতে শুরু করেছে। নির্ধারিত নির্বাচনী কর্মসূচি অনুযায়ী আজ শহরে আসেন কংগ্রেস সহ সভাপতি। তবে এরমধ্যেই ঘটে গেছে পোস্তা উড়ালপুল বিপর্যয়ের মত মর্মান্তিক ও ভয়াবহ ঘটনা। তাই আজ কলকাতায় পৌঁছেই প্রথমে গিরীশ পার্কে দুর্ঘটনাস্থল ঘুরে দেখতে যান রাহুল। এরপর মেডিক্যাল কলেজে গিয়ে আহতদের সঙ্গেও দেখা করেন তিনি। দমদম বিমানবন্দরে তাঁকে স্বাগত জানান প্রদেশ কংগ্রেস সভাপতি অধীর চৌধুরী। রাহুলকে দুর্ঘটনাস্থল ঘুরে দেখান অধীর চৌধুরীও। পোস্তায় উড়ালপুল বিপর্যয়ের দু’দিন পর এখনও উদ্ধারকাজ চলছে। এলাকায় প্রচণ্ড দুর্গন্ধ ছড়াতে শুরু করেছে। উদ্ধারকারীদের আশঙ্কা, ধ্বংস্তূপের নীচে হয়ত এখনও আরও দেহ চাপা পড়ে রয়েছে। উদ্ধার কাজে পুলিস এবং পুরসভার কর্মীরা ছাড়াও রয়েছেন NDRF জওয়ানরা।